C 203/44

Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2022/C 203/06)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus julkaistaan komission eAmbrosia-tietokannassa.

YHTENÄINEN ASIAKIRJA

”Patatas de Prades” / ”Patates de Prades”

EU-nro: PGI-ES-0232-AM01 – 11.5.2021

SAN ( )SMM (X)

1. [SAN:n tai SMM:n] nimi tai nimet

”Patatas de Prades” / ”Patates de Prades”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji [liitteen XI mukaisesti]

Luokka 1.6. Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

Suojattava tuote kattaa Solanum tuberosum L. -lajin viljellyn lajikkeen ”Kennebec” mukulat, jotka on tarkoitettu ihmisravinnoksi ja joiden koko on 40–80 mm, poikkeuksellisesti jopa 100 mm.

Näiden perunoiden kuori on hyvin sileä, kova ja kiinteä. Malto on vaalea, kiinteä ja jauhomainen, maku miellyttävä ja voimakas sekä tuoksu kastanjaan vivahtava.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Kaikki tuotantovaiheet viljelystä (joka alkaa siemenperunoiden hankinnasta) kauppakunnostukseen ja pakkaamiseen tapahtuvat rajatulla maantieteellisellä alueella.

Viljelysten perustaminen:

Ensiksi on hankittava Kennebec-lajikkeen siemenperunoita. Lajike ei ole satoisa, mutta sen laatu on erinomainen.

Siemenperunat istutetaan vakoihin huhtikuussa. Sen jälkeen perunapenkit mullataan, ja kasvit kehittyvät näin muodostuneissa penkeissä.

Sadonkorjuu:

Perunat nostetaan käsin vasta elokuun lopussa tai syyskuussa, sillä kasvit tavallisesti kuolevat luontaisesti elokuussa. Perunat nostetaan hellävaroen, kun vähintään kaksi viikkoa on kulunut kasvin luontaisesta kuolemasta, jotta mukuloiden kuori saa kehittyä riittävällä tavalla. Näin vältetään mukuloiden laadun heikkeneminen, ja peruna kestää paremmin pakkausvaiheen aikaisia mahdollisia kolhuja ja sen luontaiset säilyvyysominaisuudet paranevat.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Suojatulla maantieteellisellä merkinnällä varustetut perunat myydään 1–5 kg:n pakkauksissa. Pakkauksena on hengitettävä paperipussi.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Markkinoille saatettaessa suojatuissa perunoissa on oltava etiketti, josta on selvästi käytävä ilmi SMM-nimi, tuotteen oma logo ja EU:n SMM-tunnus. SMM-merkinnällä ”Patatas de Prades” varustettujen perunoiden lähetyspakkauksissa on myös oltava SMM-sääntelyneuvoston hyväksymä numero.

4. Maantieteellisen alueen tarkka rajaus

Suojatulla maantieteellisellä merkinnällä varustettujen Patatas de Prades -perunoiden tuotantoalue muodostuu viljelyalueista, jotka sijaitsevat Katalonian itsehallintoalueen Tarragonan maakunnan Baix Campin piirikuntaan kuuluvien Pradesin, Capafontsin, La Febrón ja Arbolín kuntien alueella.

Kauppakunnostus- ja pakkausalue on sama kuin tuotantoalue.

5. Yhteys maantieteelliseen alueeseen

Historiallinen yhteys:

Kyseessä olevalla alueella on jo pitkään viljelty perunaa, kuten Emili Morera Llauradó kertoo 1800-luvun lopulta peräisin olevassa teoksessaan. Hän katsoo näiden perunoiden korkean laadun olevan erityisten ilmasto-olojen ja viljelymaiden korkean sijainnin ansiota.

José Ruy Fernández kirjoitti vuonna 1920 Pradesin kaupungista seuraavasti: ”Kaupungin pääasiallinen rikkaus on peruna. Peruna on erittäin hyvälaatuista ja sen vuoksi arvostetuin ei vain Kataloniassa vaan koko Espanjassa, koska se on hyvien elintarvikeominaisuuksiensa lisäksi erinomaisen maukas ja ominaislaadultaan jauhomainen, minkä vuoksi siitä maksetaan markkinoilla korkeampi hinta kuin mistään muista perunoista.”

Luontoon liittyvät tekijät:

Kyseiselle tuhannen metrin korkeudessa sijaitsevalle Pradesin vuoriston suotuisalle perunanviljelyalueelle tyypilliset tekijät, kuten erittäin hedelmällinen hiekka- ja kvartsipitoinen maaperä, joka on pH-arvoltaan lievästi hapan, sateiden vähyys, sopivan alhainen lämpötila ja mereltä puhaltavat kosteat tuulet, vaikuttavat suotuisasti perunoiden laatuun. Nämä tekijät vaikuttavat seuraavalla tavalla:

Kasvukausi on pitempi. Satoa saadaan vain kerran vuodessa, mutta tämän seurauksena mukulat ovat kiinteämpiä ja kuiva-ainepitoisuus on suurempi.

Alueella viljeltävien perunoiden kuori on hyvin sileä, eikä siinä ole epämuodostumia, mistä johtuen Patatas de Prades -perunat on helppo erottaa saman lajikkeen muilla alueilla viljellyistä perunoista.

Perunat säilyvät hyväksytyissä varastoissa luonnonmukaisesti, ilman itämisenestoaineita tai muita tuotteita, jotka muuttaisivat perunoiden luonnollista säilymisprosessia.

Kaikesta edellä olevasta seuraa, että alueen pinnanmuodostuksesta (korkeasta sijainnista), maaperän ominaisuuksista (jotka ovat tärkeä tekijä tällaisessa viljelyssä) ja ilmasto-oloista sekä viljelyperinteestä ja viljelijöiden kokeneisuudesta johtuen Patatas de Prades -perunoiden laatuominaisuudet ovat ylittämättömät.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

Päivitetty tuote-eritelmä on saatavilla osoitteessa http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-patates-de-prades-modificacion-menor-es.pdf niin kauan, kun muutosmenettely on käynnissä,

ja julkaistaan osoitteessa

http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/ sen jälkeen, kun muutos on hyväksytty.

(1) EUVL L 179, 19.6.2014, s. 17.